Vakansieverblyf-‘slenter’: Vrou weer in hofMarianne Tome Roux. ŉ Vrou wat na bewering dosyne voornemende vakansiegangers mislei het met besprekings vir verblyf in gastehuise in die Suid-Kaap het die week weer in die hof verskyn. Marianne Tome Roux (32) het Donderdag in die Thembalethu-landdroshof in George verskyn waar sy borgtog geweier is, het kapt. Malcolm Pojie, woordvoerder van die polisie, gesê. Roux moet weer op 22 Augustus in die hof verskyn. Roux is op 21 Junie in hegtenis geneem en het op 24 Junie die eerste keer in die hof verskyn op verskeie aanklagte, waaronder diefstal. Sy het onskuldig gepleit op die aanklagte teen haar. Roux het na bewering sedert verlede jaar gereeld mense genader wat op sosiale media na vakansieverblyf in die Tuinroete gesoek het. Sy het glo op bedrieglike wyse deposito’s en huurgeld van duisende rande in haar sak gesteek. Nog mense het sedert Roux se inhegtenisneming landwyd sake teen haar aanhangig gemaak. Verskeie beweerde slagoffers het vroeër met Maroela Media gepraat. Een van verskeie sosialemediaplasings waarin mense beweer dat hulle deur Marianne Tome Roux ingedoen is. (Skermskoot: Facebook) Estelle Ciaglia van Kaapstad het vertel dat sy ŉ saak in Bellville aanhangig gemaak het toe sy besef dat sy deur Roux ingeloop is. Ciaglia het Roux in Februarie R4 000 as ŉ deposito vir vakansieverblyf in Desember vanjaar betaal. Soos in verskeie ander gevalle het Roux na bewering later vir Ciaglia vals bewyse dat haar geld terugbetaal is van ŉ Capitec-rekening af gestuur. Francois Gerber van George was een van die eerste klaers wat reeds verlede jaar deur Roux genader is nadat hy sy huis as vakansieverblyf geadverteer het. Roux het glo beweer dat haar onderneming, Eden Travel & Events, vakansieverhurings doen en dat sy reeds huurders vir sy huis het. Hy sê hy het daarop aangedring dat die vakansiegangers hom direk betaal, maar Roux het glo ŉ deposito van R2 000 vir moontlike skade gehef wat sy volgens hom later nie wou terugbetaal nie. Nadat sy na bewering ook aan hom verskeie vals bewyse van betaling gestuur het, het hy ŉ klag teen haar aanhangig gemaak. Met die polisie by die saak betrokke het Roux glo wel die geld oorbetaal. Die saak is toe nie verder gevoer nie totdat Gerber op sosiale media gesien het dat Ciaglia na mense soek wat soos sy ingeloop is met vakansieverblyf.